สำนักงาน กกต. ชี้แจงการรายงานผลคะแนนการเลือกตั้งอย่างไม่เป็นทางการ เมื่อวันที่ 24 มีนาคมที่ผ่านมา ยืนยัน ระบบไม่ได้ล่ม หรือถูกแฮก
สำนักงานคณะกรรมการการเลือกตั้ง(กกต.) ชี้แจงการรายงานผลการนับคะแนนการเลือกตั้ง ส.ส.อย่างไม่เป็นทางการ ที่สำนักงานคณะกรรมการการเลือกตั้งร่วมกับสำนักพัฒนารัฐบาลดิจิทัล (สพร.) ได้พัฒนาระบบการรายงานผลคะแนนการเลือกตั้ง ส.ส.อย่างไม่เป็นทางการ เมื่อวันที่ 24 มีนาคมที่ผ่านมา มีวัตถุประสงค์เพื่อให้กรรมการประจำหน่วยเลือกตั้งใช้เป็นเครื่องมือในการรายงานข้อมูลผลการนับคะแนนจากหน่วยเลือกตั้งทันที หลังจากการนับคะแนนของแต่ละหน่วยเลือกตั้งเสร็จสิ้น เพื่อทราบผลคะแนนอย่างไม่เป็นทางการในเวลาอันรวดเร็ว โดย สพร. เป็นหน่วยงานที่มีประสบการณ์ด้านเทคโนโลยีสารสนเทศทั้งในส่วนของการพัฒนาระบบบริการ รวมถึงการดูแลระบบโครงสร้างพื้นฐานและความมั่นคงปลอดภัยด้านสารสนเทศให้แก่หน่วยงานภาครัฐมากกว่า 20 ปี โดยได้ออกแบบระบบการรายงานผลตามมาตรฐาน ด้านการพัฒนาซอฟต์แวร์ ซึ่งในภาพรวมการทำงานของระบบสามารถใช้งานได้ตามปกติตามวัตถุประสงค์        สำหรับการรายงานผลการนับคะแนนในช่วงเวลาที่มีข้อมูลเข้ามาพร้อมกันจำนวนมาก และแสดงผลข้อมูลคลาดเคลื่อน ผู้พัฒนาระบบได้ดำเนินการตรวจสอบและแก้ไขความคลาดเคลื่อนดังกล่าวให้ถูกต้องทันที โดยไม่ส่งผลกระทบต่อข้อมูลในฐานข้อมูลกลาง  ยืนยันว่าข้อมูลที่เชื่อมต่อกับตัวแทนของสื่อมวลชนเป็นข้อมูลที่มาจากฐานข้อมูลกลางที่ถูกต้องครบถ้วน         ส่วนที่มีรายงานข่าวว่า ระบบการรายงานผลล่ม เนื่องจากถูกแฮกนั้น เป็นเพราะระบบต่างๆ ที่ได้รับความสนใจอาจถูกโจมตีจากผู้ไม่หวังดีได้ตลอดเวลา แต่ไม่สามารถเข้าระบบได้ ว่า เนื่องจากผู้พัฒนาระบบได้มีการเตรียมการเพื่อรองรับเหตุการณ์ลักษณะนี้อยู่แล้ว การรายงานผลคะแนนในวันที่ 24 มีนาคม ที่ผ่านมา จึงสามารถทำได้ตามปกติ โดยระบบไม่มีการล่ม อย่างไรก็ตามการนำเสนอข้อมูลของสื่อมวลชน จนทำให้เข้าใจว่าระบบล่มนั้น เนื่องจากในบางช่วงเวลามีการเรียกใช้ข้อมูลในอัตราความถี่สูง ส่งผลกระทบให้ระบบทำงานหนัก จึงต้องแก้ไขปัญหาด้วยการปล่อยข้อมูลเป็นระยะ ซึ่งได้มีการตกลงเงื่อนไขกับผู้แทนสื่อมวลชนแล้ว         สำหรับการรายงานผลในช่วงเวลาที่คะแนนเข้ามาร้อยละ 93 ข้อมูลมีความเคลื่อนไหวช้า เนื่องจากมีการส่งข้อมูลเข้ามาไม่มากพอที่จะทำให้เกิดการเปลี่ยนแปลงของเปอร์เซ็นต์ข้อมูล แต่ระบบยังคงทำงานได้ปกติ และการรายงานผลการนับคะแนนยังคงดำเนินการได้อย่างต่อเนื่อง สำหรับการรายงานผลการเลือกตั้งอย่างไม่เป็นทางการ ต้องแสดงผลไม่เกินร้อยละ 95 ของจำนวนหน่วยเลือกตั้งทั้งหมดตามกฎหมายกำหนด